പുനെ ഉയർത്തിയ 196 റൺസിന്റെ കൂറ്റൻ വിജയലക്ഷ്യമാണ് ഗുജറാത്ത് ലയൺസ് അവസാന പന്തിൽ മറികടന്നത് . 37 പന്തിൽ 63 റൺസെടുത്ത ഡ്വെയ്ൻ സ്മിത്തും 22 പന്തിൽ 43 റൺസെടുത്ത ബ്രണ്ടൻ മക്കല്ലവും ചേർന്നു നൽകിയ ഉജ്ജ്വല തുടക്കമാണ് ഗുജറാത്ത് ലയൺസിന് കാര്യങ്ങൾ എളുപ്പമാക്കിയത് . സുരേഷ് റെയ്ന 34 റൺസും ദിനേഷ് കാർത്തിക് 33 റൺസും നേടി . ഡ്വെയ്ൻ സ്മിത്താണ് മാൻ ഓഫ് ദ മാച്ച് . നേരത്തെ സ്റ്റീവൻ സ്മിത്തിന്റെ ( 54 പന്തിൽ 101 ) സെഞ്ച്വറിയുടെയും ആജിൻക്യ രഹാനെയുടെ ( 54 ) അർദ്ധസെഞ്ച്വറിയുടെയും മികവിലാണ് റൈസിങ് പൂനെ സൂപ്പർ ജയന്റ്സ് 20 ഓവറിൽ മൂന്നിന് 195 റൺസ് അടിച്ചുകൂട്ടിയത് . ധോണി പുറത്താകാതെ 30 റൺസെടുത്തു . ഈ ജയത്തോടെ ഏഴു കളികളിൽ 12 പോയിന്റുമായി ഗുജറാത്ത് ലയൺസ് ഐപിഎൽ പോയിന്റ് പട്ടികയിൽ ഒന്നാമതാണ് . അതേസമയം അഞ്ചു കളി തോറ്റ പൂനെ നാലു പോയിന്റോടെ ലീഗിൽ ആറാം സ്ഥാനത്താണ് .